钦定古今图书集成/理学汇编/学行典/第174卷 > 王襞
## 钦定古今图书集成/理学汇编/学行典/第174卷 > 王襞

按《扬州府志》：“王襞，字宗顺，艮次子也。九岁随父谒王
守仁，士大夫会者千人。守仁命童子歌，多嗫嚅不能
应。襞意气恬易，歌声若出金石。守仁诧曰：‘吾固知越
中无此儿也’。奇而授之学。逾十年归娶。已而之越，复
留者八年。父殁，襞望日隆，四方聘以主教者沓至，多
与讲习，博问精讨，靡不厌其欲以去。居恒不烦绳削”，
动应矩矱。非其义，千金至前，不一盼也。丧祭必遵古
礼，建先祠，置祭田，月朔率子弟肃衣冠致奠。考其一
月中所为，竟日乃罢。敦孝悌，睦宗族，关于行谊者，毛
发必谨。中丞凌儒疏荐于朝，将召用，襞坚卧不应。临
终，屏妇女，毋使近。谕门人子弟亲贤讲学，语不及私；
学者称“东崖先生。”